text: Amb els pantalons als turmells - Diacrític
  No m'ho puc creure. El Barça no presentarà recurs a la sanció de la UEFA per l'exhibició d'estelades a la final de Berlín. Josep Maria Bartomeu va dir fa quatre dies que el club aniria fins al final per defensar el dret dels culers a expressar-se en llibertat en un estadi de futbol i acte seguit el Barça s'abaixa els pantalons sense immutar-se.
  Quina decepció, quina vergonya, quina manera de començar la temporada. Si Bartomeu considerava que la millor estratègia per defensar els interessos del Barça era amagar el cap sota l'ala, acceptar la sanció demencial i antidemocràtica de la UEFA i sotmetre's com un xaiet al poder omnímode dels amos del futbol europeu per evitar represàlies, ho hauria d'haver dit clar i català. Hauria estat, igualment, una demostració de covardia però com a mínim el president no hauria mentit a la cara de la gent.
  El president del club hauria de saber que amb discursos buits no anirà enlloc. Ja n'hi ha prou de tirar de pactisme en nom d'una suposada estratègia intel·ligent i realista. Ja n'hi ha prou de mentir i pensar que els culers són idiotes. Ja n'hi ha prou de no defensar de debò els drets bàsics de la gent del Barça. Hòstia, és molt greu això de les estelades. T'han multat perquè els teus aficionats s'han expressat políticament en un estadi de manera pacífica. T'han dit que demanar la independència de Catalunya en un recinte esportiu es pot sancionar i et quedes tan tranquil? No pot ser. De cap manera. No pot ser. L'esport que des de fa segles està farcit de manifestacions polítiques de tota mena, l'esport dels himnes nacionals, les banderes nacionals i les manifestacions de patriotisme, sanciona el Barça perquè milers de culers van anar a Berlín amb una bandera que simbolitza un projecte polític pacífic i democràtic? Ens hem tornat bojos o què? I a sobre la institució abaixa el cap i s'empassa el gripau? És inadmissible, impresentable i, a més, molt perillós. Anirem fins al final? Quin inici de mandat tan patètic.